
Αθήνα, Δευτέρα  4 Φεβρουαρίου 2013
Δελτίο Τύπου
Για πρώτη φορά στην Ελλάδα δίνεται σε Έδρα Πανεπιστημίου το όνομα σημαντικής πνευματικής προσωπικότητας

Θεσμοθετείται Επώνυμη Έδρα 
"Ευρωπαϊκού Πανεπιστημίου Κύπρου - Μιχάλης Κακογιάννης" 
στο Πανεπιστήμιο Πελοποννήσου

Το Πανεπιστήμιο Πελοποννήσου, το Ευρωπαϊκό Πανεπιστήμιο Κύπρου και το Ίδρυμα Μιχάλης Κακογιάννης με χαρά ανακοίνωσαν σήμερα σε Ανοικτή Εκδήλωση στο Ίδρυμα Μ. Κακογιάννης μία νέα συνεργασία που καθιερώνεται ανάμεσα στα Πανεπιστημιακά Ιδρύματα της Ελλάδας και της Κύπρου και τιμά τις δύο πατρίδες του Μιχάλη Κακογιάννη, ο οποίος με τη ζωή και το έργο του τίμησε τις δύο χώρες, παγκοσμίως.

Από την ακαδημαϊκή χρονιά 2013-2014 στο Πανεπιστήμιο Πελοποννήσου και στη Σχολή Κοινωνικών Επιστημών, που εδρεύει στην Κόρινθο, δημιουργείται με απόφαση η οποία ελήφθη κατά την Πρυτανική θητεία του Καθηγητή κ. Θεόδωρου Π. Παπαθεοδώρου, νυν Υφυπουργού Παιδείας (ΥΠΑΙΠΘΑ), και για πρώτη φορά στην Ελλάδα,  Επώνυμη Έδρα "Ευρωπαϊκού Πανεπιστημίου Κύπρου - Μιχάλης Κακογιάννης".
Η έδρα δημιουργείται στο πλαίσιο της ακαδημαϊκής  προσφοράς των δύο Πανεπιστημίων και, βέβαια, της σημαντικής  κοινωνικής συμβολής του Μιχάλη  Κακογιάννη στον πολιτισμό τόσο στην Κύπρο και την Ελλάδα όσο και στο εξωτερικό. Αποσκοπεί δε στην ενίσχυση, συστηματοποίηση,  προβολή και διάδοση του πολιτισμού αλλά και των κοινωνικών σπουδών μέσω ειδικών διαλέξεων, σεμιναρίων και εργαστηρίων. 
Κατά το ακαδημαϊκό έτος 2013-2014 στην έδρα θα διδάξει ο Καθηγητής Κώστας Γουλιάμος, Αντιπρύτανης Ερευνών και Διεθνών Σχέσεων του Ευρωπαϊκού Πανεπιστημίου.  

Ο Καθηγητής κ. Κ. Γουλιάμος, Αντιπρύτανης Ερευνών και Διεθνών Σχέσεων του Ευρωπαϊκού Πανεπιστημίου Κύπρου, γεννήθηκε στην Καλαμάτα. Για πάνω από 30 έτη ερευνά και διδάσκει σε Πανεπιστήμια της Β. Αμερικής και της Ευρώπης, εκδίδοντας με κριτική προσέγγιση ένα σημαντικό αριθμό βιβλίων, δοκιμίων, κεφαλαίων και άρθρων επί ζητημάτων επικοινωνίας, πολιτισμού και πολιτικής.
 Η Επώνυμη Έδρα "Ευρωπαϊκού Πανεπιστημίου Κύπρου - Μιχάλης Κακογιάννης"  στο Πανεπιστήμιο Πελοποννήσου αντικατοπτρίζει την εμβάθυνση των σχέσεων και, κυρίως, την υλοποίηση της ευρωπαϊκής στρατηγικής περί διαπανεπιστημιακών συνεργασιών από τους  δύο ακαδημαϊκούς οργανισμούς και δημιουργείται ως απόρροια και προέκταση των συμφωνιών συνεργασίας που έχει συνάψει το Ευρωπαϊκό Πανεπιστήμιο Κύπρου με το  Ίδρυμα Μιχάλης Κακογιάννης και με το Πανεπιστήμιο Πελοποννήσου.  
Η εκδήλωση έκλεισε με την υπογραφή συμφωνίας συνεργασίας του Ιδρύματος Μιχάλης Κακογιάννης με το Ευρωπαϊκό Πανεπιστήμιο Κύπρου, παρουσία πολλών Πανεπιστημιακών, καλλιτεχνών, φίλων του Μ. Κακογιάννη και δημοσιογράφων.

Στους σύντομους χαιρετισμούς τους ο Υφυπουργός Παιδείας κ. Θεόδωρος Π. Παπαθεοδώρου, η Αντιπρόεδρος του ΙΜΚ κ. Ξένια Καλδάρα, ο Καθηγητής κ. Κωνσταντίνος Μασσέλος Αντικαταστάτης Πρύτανη του Πανεπιστημίου Πελοποννήσου και ο Καθηγητής κ. Κώστας Γουλιάμος Αντιπρύτανης Ευρωπαϊκού Πανεπιστημίου Κύπρου ανέφεραν:
Θεσμοθέτηση Έδρας

"Ευρωπαϊκού Πανεπιστημίου Κύπρου - Μιχάλης Κακογιάννης"

στο Πανεπιστήμιο Πελοποννήσου

Χαιρετισμός Υφυπουργού Παιδείας  κ. Θεόδωρου Π. Παπαθεοδώρου

Κυρίες και Κύριοι, Κυρία Διευθύντρια, Κύριε Πρόεδρε, αγαπητοί φίλοι και φίλες, είναι ιδιαίτερη η χαρά και ταυτόχρονα τιμή για μένα να παρίσταμαι στα εγκαίνια αυτής της συνεργασίας μεταξύ του Πανεπιστημίου Πελοποννήσου και του Ευρωπαϊκού Πανεπιστημίου Κύπρου. Και το λέω αυτό διότι έχοντας από άλλη ιδιότητα παρακολουθήσει την πορεία διασταύρωσης των σχέσεων μεταξύ των δυο Πανεπιστημίων, μπορώ να γνωρίζω ότι ένα δυναμικό Πανεπιστήμιο της Κύπρου, ανερχόμενο τα τελευταία χρόνια, με εξωστρέφεια και με μεγάλο δυναμισμό αλλά και ευρωπαϊκή και διεθνή αναγνώριση καλλιέργησε σχέσεις πολύ στενές με το Πανεπιστήμιο Πελοποννήσου, το οποίο τα τελευταία 10 χρόνια επίσης αναπτύσσεται με μεγάλη ταχύτητα. Μεταξύ αυτών των σχέσεων,  οι οποίες πολύ γρήγορα έγιναν προνομιακές, υπήρξε αφενός η δημιουργία ενός κοινού μεταπτυχιακού, αφετέρου η σκέψη για την ίδρυση μιας Επώνυμης Έδρας. Ο θεσμός, λόγω του οποίου βρίσκομαι εδώ σήμερα, έχει πολύ μεγάλη σημασία διότι δίνει τη δυνατότητα στα ελληνικά πανεπιστήμια να αναπτύσσουν διεθνείς ευρωπαϊκές σχέσεις στη βάση της ανάπτυξης ενός επιστημονικού πεδίου, να αναπτύσσουν σχέσεις με άλλα Πανεπιστήμια της Ευρώπης αλλά και διεθνώς ώστε να έχουν την ευκαιρία να υποδέχονται επιστήμονες μεγάλου κύρους και να δίνουν τη δυνατότητα στους φοιτητές τους να απολαμβάνουν διδασκαλεία, επίσης, υψηλού κύρους. Στη διασταύρωση αυτών των δύο δυναμικών βρέθηκε μέγας υποστηρικτής, και έχει μεγάλη σημασία αυτό, το Ίδρυμα Μιχάλης Κακογιάννης. 

Από την πλευρά του Υπουργείου Παιδείας, θεωρώ ότι είναι μια πολύ μεγάλη πρωτοβουλία για δύο λόγους. Πρώτον, γιατί συμβαίνει στην Ελλάδα για πρώτη φορά και αυτό δεν σας κρύβω ότι έχει γεννήσει σε πολλά Πανεπιστήμια τη διάθεση για να αναπτύξουν ανάλογες πρωτοβουλίες Επωνύμων Εδρών. 

Η Επώνυμη Έδρα είναι άλλη μια απόδειξη ότι αφενός τα ελληνικά Πανεπιστήμια έχουν διάθεση για ανάπτυξη όχι μόνο των διεθνών σχέσεων αλλά και ορατότητα της επιστημονικής τους παρέμβασης σε συνεργασία με άλλα ευρωπαϊκά πανεπιστήμια, αλλά και από την άλλη πλευρά κάτι το οποίο θεωρώ πολύ σημαντικό, διαμορφώνει συνθήκες συνέργειας. Η συνέργεια η οποία υπάρχει σήμερα μεταξύ του Ευρωπαϊκού Πανεπιστημίου Κύπρου, του Πανεπιστημίου Πελοποννήσου και του Ιδρύματος Μιχάλης Κακογιάννης επαναφέρει σε ένα επίπεδο ανάπτυξης τόσο της επιστημονικής  διαδικασίας όσο και της πολιτιστικής παραγωγής, με την παρέμβαση ενός Ιδρύματος, το οποίο πραγματικά μας κάνει περήφανους στην Ελλάδα. 

Θα κλείσω το χαιρετισμό μου με μια αναφορά στον Μιχάλη Κακογιάννη και γιατί θεωρώ ότι είναι ευτυχής και ιδιαίτερα τιμητική και για τα δύο Πανεπιστήμια η συνεργασία αυτή. Η πρώτη Επώνυμη Έδρα στην Ελλάδα φέρει το όνομα ενός Έλληνα, ενός οικουμενικού Έλληνα και ενός παγκόσμιου καλλιτέχνη. Νομίζω ότι η επιλογή αυτή είναι εκτός από ευτυχής, σημαδιακή για να δείξει ότι η εξωστρέφεια των Πανεπιστημίων συνδυάζεται με διανοητικά υλικά παγκόσμιου κύρους και πάνω από όλα τη διάθεση συνέχειας και ανάδειξης του έργου του μεγάλου καλλιτέχνη. 

Σας ευχαριστώ και καλή επιτυχία!
Χαιρετισμός  Ξένιας Καλδάρα, Αντιπροέδρου Δ.Σ. και Γενικής Διευθύντριας του Ιδρύματος Μιχάλης Κακογιάννης 

Σας καλωσορίζω σήμερα σε μια εκδήλωση, η οποία για όλους εμάς, ανθρώπους και συνεργάτες τους Ιδρύματος Μιχάλης Κακογιάννης αποτελεί γιορτή. Μια γιορτή που έχει ως αφορμή την πρωτοβουλία δύο δραστήριων Πανεπιστημιακών Ιδρυμάτων από τις δυο πατρίδες του Μιχάλη Κακογιάννη.

Το έργο του σκηνοθέτη, του μεταφραστή, του στοχαστή Μιχάλη Κακογιάννη αναγνωρίσθηκε και διακρίθηκε διεθνώς από νωρίς. Ο ίδιος, ως άνθρωπος των γραμμάτων και των τεχνών, έλαβε γρήγορα τη δική του θέση ανάμεσα στους μεγάλους εκφραστές του σύγχρονου ελληνικού πολιτισμού. 

Θέτοντας τον άνθρωπο πάντοτε στο επίκεντρο της αφήγησης, αποτυπώνοντας το παρόν της εποχής του, διαμορφώνοντας καθοριστικά τον τρόπο πρόσληψης της νεοελληνικής πολιτισμικής ταυτότητας τιμήθηκε για την εξέχουσα πορεία του.

Αναγορεύθηκε Επίτιμος Διδάκτωρ στο Πανεπιστήμιο Αθηνών, στο Πανεπιστήμιο Κύπρου και στο Αριστοτέλειο Πανεπιστήμιο Θεσσαλονίκης, αλλά και Διδάκτωρ Τεχνών στο Columbia College του Σικάγου στις Η.Π.Α.
Στο σημείο αυτό, θα ήθελα να μεταφέρω τη βαθιά συγκίνηση της Προέδρου του Ιδρύματος, Γιαννούλλας Κακογιάννη – Wakefield και να εκφράσω τις θερμές ευχαριστίες όλων των μελών του ΔΣ  προς τους εκπροσώπους των Πανεπιστημιακών Ιδρυμάτων, με τα ακόλουθα λόγια:

«Τούτη η πρωτοβουλία, για την οποία σήμερα συγκεντρωθήκαμε εδώ, μοιάζει ξεχωριστά συγκινητική, διότι τιμά τη μνήμη του Μιχάλη Κακογιάννη, όταν πια εκείνος δεν βρίσκεται ανάμεσά μας, αλλά και διότι αποτελεί κίνηση μοναδική, εφόσον για πρώτη φορά στην Ελλάδα δίνεται σε Έδρα Πανεπιστημίου το όνομα σημαντικής πνευματικής προσωπικότητας. 

Πέρα και πάνω απ’ όλα η θεσμοθέτηση της έδρας «Ευρωπαϊκού Πανεπιστημίου Κύπρου - Μιχάλης Κακογιάννης» στο Πανεπιστήμιο Πελοποννήσου και στη Σχολή Κοινωνικών Επιστημών που εδρεύει στην Κόρινθο, μοιάζει να είναι εμπνευσμένη από το ίδιο όραμα, το ίδιο εκείνο ασύχαστο πάθος του Μιχάλη Κακογιάννη για τη στήριξη των νέων που τον οδήγησε στη διάθεση του υλικού και συμβολικού του κεφαλαίου στις επερχόμενες γενιές».

Κλείνοντας, να ευχηθούμε καλή δύναμη στους νέους επιστήμονες της Έδρας "Ευρωπαϊκού Πανεπιστημίου Κύπρου - Μιχάλης Κακογιάννης"

Χαιρετισμός  Αν. Καθηγητή κ. Κωνσταντίνου Μασσέλου,  Αντικαταστάτη Πρύτανη και Αντιπρύτανη Ανάπτυξης του Πανεπιστημίου Πελοποννήσου (απόσπασμα)

Κύριε Υπουργέ, κύριε Αντιπρύτανη του Ευρωπαϊκού πανεπιστήμιου Κύπρου, κυρία Αντιπρόεδρε του Ιδρύματος Μιχάλης Κακογιάννης, αξιότιμοι προσκεκλημένοι, αγαπητοί συνάδελφοι, αγαπητοί φίλοι,

Χαίρομαι ιδιαίτερα που βρίσκομαι σήμερα ανάμεσά σας και που μου δίνεται η ευκαιρία να μιλήσω για την προοπτική συνεργασίας μεταξύ του Πανεπιστημίου Πελοποννήσου, το οποίο εκπροσωπώ, του Ευρωπαϊκού Πανεπιστημίου Κύπρου και του Ιδρύματος Μιχάλης Κακογιάννης, την Αντιπρόεδρο του οποίου, κυρία Ξένια Καλδάρα, θα ήθελα να ευχαριστήσω θερμά για τη φιλοξενία της εκδήλωσης αυτής.

Πολλοί από εσάς γνωρίζετε ότι το πανεπιστήμιο Πελοποννήσου έχει ξεκινήσει από το 2011 συζητήσεις για την ανάπτυξη συνεργασίας με το Ευρωπαϊκό Πανεπιστήμιο Κύπρου, σε πρώτο βήμα στην κατεύθυνση της δημιουργίας ενός κοινού Προγράμματος Μεταπτυχιακού Διπλώματος Ειδίκευσης Master of Artsστο επιστημονικό πεδίο της "Κοινωνικής Πολιτικής". Αξίζει να τονιστεί ότι τέτοιες διεθνείς, διαπανεπιστημιακές συνεργασίες δεν είναι μόνο σημαντικές, αλλά μάλιστα πρωτοπόρες για την ελληνική τριτοβάθμια εκπαίδευση. Η συνεργασία μας με το Ευρωπαϊκό Πανεπιστήμιο Κύπρου αναδεικνύει τη δυναμική πορεία του Πανεπιστημίου Πελοποννήσου προς διαρκή ανάπτυξη, διεθνοποίηση και επένδυση στη διεπιστημονικότητα και στη γνώση ως κοινωνικό αγαθό.

Ειδικά, σε αυτή την κρίσιμη εποχή για την Ελλάδα και ευρύτερα την Ευρώπη, οι διεθνείς διαπανεπιστημιακές συνεργασίες, ιδιαίτερα στους τομείς των κοινωνικών και πολιτισμικών σπουδών, συμβάλλουν στη διάδοση της γνώσης και στη δημιουργία γεφυρών μεταξύ της εθνικής και διεθνούς κοινότητας- κάτι το οποίο αποτελεί ζητούμενο της ευρωπαϊκής πολιτικής ενοποίησης και στο επίπεδο της τριτοβάθμιας εκπαίδευσης.

Επιπλέον, τέτοιες συνεργασίες μεταξύ Πανεπιστημίων αλλά επίσης μεταξύ Πανεπιστημίων και άλλων κοινωνικών και πολιτισμικών φορέων, όπως εν προκειμένω το Ίδρυμα Μιχάλης Κακογιάννης, είναι βέβαιο ότι εμπλουτίζουν την παρεχόμενη γνώση και την εμπειρία στα Πανεπιστήμια. Συγχρόνως, όμως, συνεισφέρουν και στη συγκρότηση μιας κοινωνίας συνεκτικής, αλληλέγγυας και ανοικτής σε άλλους πολιτισμούς. Στη συγκρότηση μιας κοινωνίας υπεύθυνων και ενεργών πολιτών με σφαιρική παιδεία και διεθνή προσανατολισμό.

Για το Πανεπιστήμιο Πελοποννήσου είναι ιδιαίτερη τιμή που το Ίδρυμα Κακογιάννης σε συνεργασία με το Ευρωπαϊκό Πανεπιστήμιο Κύπρου προτείνουν τη δημιουργία αυτής της έδρας και τους ευχαριστούμε. Αξίζει να τονιστεί ότι η ίδρυση της Επώνυμης έδρας αποτελεί καινοτομία για τα δεδομένα της ελληνικής τριτοβάθμιας εκπαίδευσης, καθώς για πρώτη φορά στην Ελλάδα δίνεται σε Έδρα Πανεπιστημίου το όνομα σημαντικής πνευματικής προσωπικότητας. Το όνομα του σπουδαίου δημιουργού Μιχάλη Κακογιάννη, ο οποίος με το παγκοσμίου φήμης έργο του και τη δράση του, συνεισέφερε στη διάδοση του πολιτισμού και τίμησε και τις δύο χώρες του, την Κύπρο και την Ελλάδα, έχει ειδική συμβολική βαρύτητα για το Πανεπιστήμιό μας. Αντανακλά ακριβώς το πνεύμα της διεθνούς κοινότητας, της πολιτισμικής δημιουργίας και της κοινωνικής προσφοράς, το οποίο οφείλει να καθοδηγεί το ιδανικό πανεπιστήμιο διαχρονικά αλλά ακόμη πιο επιτακτικά στην εποχή μας.

Είμαι σίγουρος ότι η θεσμοθέτηση της έδρας "Ευρωπαϊκού Πανεπιστημίου Κύπρου - Μιχάλης Κακογιάννης" θα συμβάλει σημαντικά προς την κατεύθυνση αυτή, όπως εγγυάται άλλωστε η προβλεπόμενη κατά το εναρκτήριο ακαδημαϊκό έτος 2013 -14 κατοχή της έδρας από τον Καθηγητή Κώστα Γουλιάμο Αντιπρύτανη Ερευνών και Διεθνών Σχέσεων του Ευρωπαϊκού Πανεπιστημίου, ο οποίος έχει να επιδείξει πολύ σημαντικό διδακτικό και ερευνητικό έργο γύρω από ζητήματα επικοινωνίας, πολιτισμού και πολιτικής.

Εκ μέρους της ακαδημαϊκής κοινότητας του Πανεπιστημίου Πελοποννήσου, λοιπόν, χαιρετίζω αυτή τη νέα συνεργασία με το Ευρωπαϊκό Πανεπιστήμιο Κύπρου και το Ίδρυμα Μιχάλης Κακογιάννης και προσβλέπω σε περαιτέρω δράσεις και συνεργασίες μεταξύ των Ιδρυμάτων μας.

Σας ευχαριστώ
Χαιρετισμός του Καθηγητή κ. Κώστας Γουλιάμου, Αντιπρύτανη Ερευνών και Διεθνών Σχέσεων του Ευρωπαϊκού Πανεπιστημίου Κύπρου  (απόσπασμα)
Κύριε Υπουργέ, Κυρίες και Κύριοι, είναι μεγάλη χαρά για μας στο Ευρωπαϊκό Πανεπιστήμιο Κύπρου η παρουσία σας εδώ και φυσικά η δική μας παρουσία. Το Ευρωπαϊκό Πανεπιστήμιο έχει μεγάλη παράδοση στον πολιτισμό. Για μας ο πολιτισμός είναι το κύτταρο της παιδείας και κατ’ επέκταση της ίδιας της γνώσης. Γνωρίζοντας λοιπόν και αναγνωρίζοντας τη σημαντική πολιτισμική αποδοχή και οικουμενική προσφορά του Μιχάλη Κακογιάννη σε παγκόσμιο επίπεδο, συνδεθήκαμε με το Ίδρυμα Μιχάλης Κακογιάννης, υπογράφουμε σύμφωνο συνεργασίας μαζί του και ταυτόχρονα μετά από πολύμηνες διαβουλεύσεις έχουμε καταλήξει σε αυτήν την Επώνυμη Έδρα Ευρωπαϊκού Πανεπιστημίου Κύπρου – Μιχάλης Κακογιάννης στο Πανεπιστήμιο Πελοποννήσου. 

Ακούσατε προηγουμένως και τον κύριο Μασσέλο όπως και τον κύριο Υφυπουργό να μιλούν για την δυναμική συνέργεια των δύο αυτών Ιδρυμάτων. Η διαπανεπιστημιακή συνεργασία είναι μια φιλοσοφία που και τα δύο Ιδρύματα έχουν, και επί εποχής Πρυτανείας του νυν Υφυπουργού Παιδείας όπως και του αντικαταστάτη του, του κυρίου Μασσέλου. Σήμερα κανείς δεν μπορεί να επιβιώσει στον τομέα της γνώσης χωρίς τη διαπανεπιστημιακή συνεργασία και νομίζω ότι αυτό που είπε και ο κύριος Υφυπουργός για τη διασταύρωση δυο δυναμικών, αυτό ισχύει σε αυτή τη περίπτωση της Επώνυμης Έδρας. 

Όμως,  επιτρέψτε μου να σας πω πως για εμάς, το Ευρωπαϊκό Πανεπιστήμιο  Κύπρου, η Τέχνη, ο Πολιτισμός και η Επιστήμη αποτελούν ένα συμπαγές τρίπτυχο τέτοιο, που ο ίδιος ο Μπρεχτ οραματιζόταν, ως ένα θέατρο της επιστημονικής εποχής, έτσι το είχε ονομάσει και έτσι ήθελε να το δει. Πιστεύω ότι και τα δύο Ιδρύματα με αυτό που ξεκινούν σήμερα βρίσκονται σε αυτή την τροχιά. Και από την άποψη αυτή αν μπορώ να πω, είναι μια καινοτομική πολιτισμική και κοινωνική διαδικασία γιατί έτσι δεικνύουν και υποδεικνύουν την εξωστρέφεια που πρέπει να έχουν τα Πανεπιστημιακά Ιδρύματα. 

Και επειδή μιλήσατε Κυρία Αντιπρόεδρε για τον Μιχάλη Κακογιάννη όπου θέτει τον άνθρωπο στο κέντρο της αφήγησης, τόσο το Ευρωπαϊκό Πανεπιστήμιο Κύπρου όσο και το Πανεπιστήμιο Πελοποννήσου προσφέρουν ανθρωποκεντρική παιδεία. Μέσα από την έδρα αυτή, λοιπόν, θα εμπεδώσουμε τη διαρκή επικαιρότητα της αφήγησης. Για μας είναι πολύ σημαντικό αυτό το ζήτημα. Τα λόγια αυτά δεν είναι ακριβώς δικά μου καθώς η διαρκής επικαιρότητα της αφήγησης πάει πίσω σε ένα κείμενο 160 ετών, δηλαδή στην αποικιοκρατία στην Ασία του Κάρολου Μαρξ, αλλά δεν έχει σημασία καθώς είναι διαχρονικά επίκαιρο. Αυτή η διαρκής επικαιρότητα της αφήγησης έχει ως στόχο μια ανθρωποκεντρική προσέγγιση στην παιδεία.

Κλείνοντας θα ήθελα να ευχαριστήσω θερμά και από καρδιάς τόσο προσωπικά όσο και εκ μέρους της ακαδημαϊκής και διοικητικής κοινότητας του Ευρωπαϊκού Πανεπιστημίου Κύπρου το Ίδρυμα Μιχάλης Κακογιάννης για αυτή τη σύμπραξη και βέβαια να ευχαριστήσω θερμά και το Πανεπιστήμιο Πελοποννήσου όπως και εσάς κύριε Υφυπουργέ γι’ αυτήν τη σημαντική συνεργασία που έχουμε ξεκινήσει και αποτελεί πρότυπο και υπόδειγμα για τα υπόλοιπα ιδρύματα είτε εντός είτε εκτός της Ελλάδας και της Κύπρου.

Σας ευχαριστώ πάρα πολύ και είμαστε πάντα στη διάθεση σας!

********
Ίδρυμα Μιχάλης Κακογιάννης

Πειραιώς 206, Ταύρος, Αθήνα 177 78,  τηλ. 210 3418 550,  φαξ.  210 3418 570

Ηλεκτρονικό ταχυδρομείο : info@mcf.gr Ιστοσελίδα:  www.mcf.gr 

Υποστηρικτές Ιδρύματος Μ. Κακογιάννης
PricewaterhouseCoopers Business Solutions S.A. Where value begins
Dogkas Wines

Konstantinos

Playground Productions

Χορηγοί  Επικοινωνίας Ιδρύματος Μ. Κακογιάννης
ΤΑ ΝΕΑ 
    METROPOLIS
    Το Ποντίκι

Αθήνα 9,84         BHMA FM 99.5           Ως 3

Ε-go.gr,
    Ελculture.gr                Clickatlife.gr        

Culturenow.gr    Mediasoup.gr            Monopoli.gr       In2life.gr
Camera Stylo online
Γραφείο Τύπου ΙΜΚ:  Χαρά Πετρούνια 

6972 710 991, e-mail: x-petrouyia@ath.forthnet.gr
